The Killers

Istorija

Grupė, kurios pavadinimą pasufleravo „New Order“ 2001 m. vaizdo klipas dainai „Crystal“ (jame vaizduojama grojanti fiktyvi grupė „The Killers“), susikūrė 2001 metais, kuomet Brandon Flowers atsiliepė į vietinio laikraščio skelbimą, patalpintą gitaristo Dave Keuningo: „Savo kūrinius grojanti grupė ieško muzikantų. Įtakos: „Oasis“, „The Smashing Pumpkins“, David Bowie, „Radiohead“.“ Prie grupės prisijungė muzikantai Dell Neal (bosistas) bei Matt Norcross (būgnininkas), pastarąjį vėliau pakeitė Brian Havens, kuris grojo labai trumpai, nes 2002 m. rugpjūčio mėn. prie grupės prisijungė būgnininkas Ronnie Vannucci, Jr., o bosistą pakeitė Mark Stoermer, taip galutinai suformavę „The Killers“ sudėtį. Pradžioje grojusią Las Vegaso klubuose, netrukus The Killers patraukė „Warner Bros“ kompanijos padalinio Jungtinėje Karalystėje atstovo dėmesį, kuris, paprašęs „The Killers“ demo įrašo, perdavė draugui JK įrašų kompanijoje „Lizard King“, su kuria grupė ir pasirašė savo pirmąjį kontraktą. Po debiutinio albumo „Hot Fuss“, kuris buvo parduotas daugiau kaip 7,5 mln. tiražu, nominuotas „Grammy“ ir tapo vienu geriausiai perkamu 2005 m. albumų, išleidimo grupė buvo pavadinta „Geriausia Amerikos britpop grupe“.
Debiutinis albumas „Hot Fuss“ pasirodė 2004 m., 2-asis „Sam's Town“ išleistas 2006 m., 3-asis – „Day & Age“ – 2008 m. lapkričio mėn., 4-asis „Battle Born“ – 2012 m. rugsėjo mėn. Taip pat grupė išleidusi kompiliacinį albumą „Sawdust“ bei didžiausių hitų rinkinį „Direct Hits“.
Grupė turi unikalią tradiciją – kiekvienais metais, pradedant nuo 2006-ųjų, išleisti po kalėdinį singlą, už kuriuos gautus pinigus perveda labdaringai „(RED)“ kampanijai, kovojančiai su AIDS. 2011 metais šešios iki to laikotarpio įrašytos dainos išėjo atskirame mini albume „(RED) Christmas EP“. Iki šiol išleisti 10 kūrinių: 2006 m. – „A Great Big Sled“ (su Toni Halliday), 2007 m. – „Don't Shoot Me Santa“ (su Ryan Pardey), 2008 m. – „Joseph, Better You Than Me“ (su Elton John ir Neil Tennant iš Pet Shop Boys), 2009 m. – „¡Happy Birthday Guadalupe!“ (su „Wild Light“ ir „Mariachi El Bronx“), 2010 m. – „Boots“, 2011 m. – „The Cowboy's Christmas Ball“, 2012 m. – „I Feel it in My Bones“ (su Ryan Pardey), 2013 m. – „Christmas in L.A.“ (su Dawes), 2014 m. – „Joel, The Lump of Coal“ (su Jimmy Kimmel) ir 2015 m. – „Dirt Sledding“ (su Ryan Pardey). Šias šventines dainas grupės nariai kuria net ir tada, kai būna paskelbę apie karjeros pertrauką. Vokalistas Brandon Flowers teigia, kad jie tęs šią tradiciją tol, kol gyvuos „The Killers“. Prieš pasirodant jubiliejiniam singlui buvo paskelbta, jog prieš tai išleisti devyni grupės singlai labdaringai „(RED)“ kampanijai surinko daugiau nei 850 tūkst. dolerių.
2010 m. sausį grupė paskelbė daranti pertrauką. Nepaisant jos, liepos 4 d. – JAV Nepriklausomybės dieną – JAV prezidento Barack Obama kvietimu grupė koncertavo Baltuosiuose rūmuose, atlikdama 7 dainas. Prieš Kalėdas grupė vėl tradiciškai išleido labdaringą singlą („Boots“), o 2011 m. balandžio 2 d. tapo pagrindiniais festivalio „Lollapalooza“ Santjage (Čilė) atlikėjais bei pasirodė dar kelete svarbių renginių. 2011 m. spalio mėn. grupės „U2“ 1991 m. albumo „Achtung Baby“ 20-osioms metinėms paminėti The Killers britų žurnalo „Q“ specialaus leidimo albumui „AHK-toong BAY-bi Covered“ įrašė dainą „Ultraviolet (Light My Way)“.
Nuo 2011 m. gegužės mėn. grupė pradėjo darbuotis prie būsimo 4-ojo studijinio albumo. Jį pristatantis reklaminis klipas pasirodė 2012 m. birželio mėn., o pirmasis singlas „Runaways“ – liepos pabaigoje. Su albumu „Battle Born“, kuris išleistas 2012 m. rugsėjo 18 d., grupė ketvirtą kartą iš eilės pakilo į 1-ą Jungtinės Karalystės (bei Airijos) albumų topo vietą, kaip ir visi prieš tai išleisti studijiniai grupės albumai. Su daugiau nei 94 000 nupirktų egzempliorių „Battle Born“ tapo vienu iš daugiausiai egzempliorių debiutinę savaitę parduotu albumu Jungtinės Karalystės 2012 m.
Pristatant šį albumą, grupė išvyko į pasaulinį turnė „Battle Born World Tour“, kurį spalio 26 d. pradėjo Jungtinėje Karalystėje. Kadangi tik paskelbus apie koncertus, bilietai buvo netrukus išpirkti, grupė pranešė surengsianti savo stambiausią iki šiol koncertą. Jis įvyko 2013 m. birželio mėn. 22 d. Londono Vemblio stadione, o jį stebėjo apie 90 000 žiūrovų.
2013 m. lapkritį grupė išleido garsiausių savo dainų rinkinį „Direct Hits“, į kurį įėjo ir naujas singlas „Shot at the Night“, tapęs JAV studentų krepšinio lygos NCAA „March Madness“ finalinio turnyro temine daina. Albumą grupė pristatė, surengdama „Direct Hits / Hiatus Tour“, kurio metu tapo muzikos festivalių „March Madness Music Festival“, „Hangout Festival“, „Quebec City Summer Festival“, „Big Red Music Festival“, „Outside Lands Music and Arts Festival“, „V Festival“, „Glasgow Summer Sessions“ ir „Tennent's Vital“ pagrindinėmis žvaigždėmis. Paskutinis turo koncertas įvyko 2014 m. rugpjūčio 21 d. Viso koncertinis turas „Battleborn / Direct Hits / Hiatus Tour 2012-2014“ truko 25 mėnesius (2 metus, 1 mėnesį ir 2 dienas). „The Killers“ paskelbė apie antrą karjeros pertrauką, per kurią grupės nariai vėl užsiims savo soliniais projektais. Nepaisant jos, grupė ir toliau laikosi kasmetinės tradicijos išleisti po kalėdinę dainą. 9-oji grupės diskografijoje šventinė daina „Joel, The Lump Of Coal“, įrašyta kartu su garsiu JAV laidų vedėju Jimmy Kimmel, pasirodė 2014 m. gruodžio 2 d. 2015 m. gruodį išleista jubiliejinė – „Dirt Sledding“, laikoma paskutine „Santa trilogijos“, kurtos kartu su Ryan Pardey, dalimi.

Kiti projektai

2010 m. balandžio 29 d. grupės vokalistas Brandon Flowers pareiškė išleisiąs solinį albumą, nors patikino, kad ši žinia nereiškia, jog jis palieka grupę. Debiutinis albumas „Flamingo“ buvo išleistas 2010 m. rugsėjo 3 d. ir debiutavo iškart 1-oje Jungtinės Karalystės albumų topo vietoje.
2014 m. rugpjūtį (antrosios „The Killers“ karjeros pertraukos metu) B. Flowers patvirtino, kad su prodiuseriu Ariel Rechtshaid jau darbuojasi prie savo antrojo solinio albumo. „The Desired Effect“ buvo išleistas 2015 m. gegužės 18 d., o jį pristatė singlas „Can't Deny My Love“. Jis taip pat debiutavo 1-oje Jungtinės Karalystės albumų topo vietoje.
2011 m. liepos mėn. būgnininkas Ronnie Vannucci savo įrašų kompanijoje „Little Oil“, bendradarbiaujant su „Epitah Records“, su projektu „Big Talk“ išleido to paties pavadinimo albumą. Vannucci taip pat dalyvavo kaip būgnininkas bei gitaristas įrašant projekto „Mt. Desolation“ to paties pavadinimo debiutinį albumą.
Bosistas Mark Stoermer, grupės narių vadinamas Gentle Giant, išleido savo solinį debiutinį albumą „Another Life“ 2011 m. lapkričio d., kuriame debiutavo ir kaip vokalistas. Jis taip pat prodiusavo grupės „Howling Bells“ trečiąjį studijinį albumą „The Loudest Engine“, kuris buvo išleistas 2011 m. rugsėjo mėn. Tais pačiais metais M. Stoermer kartu su būgnininku Dominic Howard (iš Muse), vokalistu Jason Hill (Louis XIV), būgnininku Alex Carapetis (Nine Inch Nails), bosistu Nick Fyffe (Jamiroquai), klavišininku Jeff Kite (iš Julian Casablancas grupės), Dave Elitch (The Mars Volta) bei vokalistu David Johansen (New York Dolls) įkūrė supergrupę „Vicky Cryer“. 2013 balandį pasirodė jos debiutinis albumas „The Synthetic Love of Emotional Engineering“. 2014 m. pabaigoje Stoermer laikinai tapo „The Smashing Pumpkins“ bosistu, grojančiu grupės koncertinio turo, kuris reklamuoja naująjį jos albumą „Monuments to an Elegy“, metu.

Pasiekimai

Dalis kitų pasiekimų:
Visi keturi studijiniai grupės albumai pakilo iki 1-os Jungtinės Karalystės bei Airijos albumų topo vietos, o „Hot Fuss“ albumas sumušė rekordą – jis išsilaikė britų albumų tope viso 173 savaites (3,3 metus), o tai yra daugiau nei bet kuris kitas albumas tą dešimtmetį.
11 The Killers dainų pateko į britų alternatyvaus roko radijo stoties „XFM“ knygą „XFM’s 1000 Greatest Songs Of All Time“ (Tūkstantis pačių geriausių visų laikų „XFM“ dainų), lyderis Brandon Flowers taip pat parašė knygos įžangą.
2008 m. britų dienraščio „The Guardian“ skaitytojai išrinko „The Killers“ Metų grupe.
2009 m. „Mr. Brightside“ radijo stoties „XFM“ klausytojų apklausoje „1000 Greatest Songs Of All Time“ buvo išrinkta į 1-ą vietą, „Somebody Told Me“ užėmė 9-ą vietą, „All These Things That I’ve Done“ – 22-ą, „When You Were Young“ – 31-ą, „Read My Mind“ – 86-ą, o „Human“ – 94-ą.
„Absolute Radio“ klausytojai išrinko „Mr. Brightside“ Geriausia dešimtmečio daina.
JAV muzikinio žurnalo „Rolling Stone“ skaitytojai 2008 m. pabaigoje grupės albumą „Day & Age“ išrinko Metų albumu. 2009 metų pabaigoje albumą „Sam's Town“ jie išrinko labiausiai neįvertintu dešimtmečio albumu.
Last.fm „Best of 2009“ sąraše The Killers užėmė 2-ą vietą su 12,471,571 albumų perklausų. 2010 m. balandžio mėn. Last.fm paskelbė, kad grupės daina „Mr. Brightside“ tapo pačia klausomiausia daina per visą šio interaktyvaus muzikinio serverio gyvavimo istoriją.
„Amazon.com“ Jungtinės Karalystės padalinio paskelbtame Geriausiai perkamų dešimtmečio atlikėjų sąraše šioje internetinėje parduotuvėje The Killers užėmė 3-ą vietą.
2009 m. Jungtinės Karalystės TV kanalo „Channel 4“ laidoje „Geriausios pirmojo dešimtmečio dainos“ „Mr. Brightside“ užėmė 2-ą vietą (ir 1-ąją – kaip ne britų atlikėjų daina).
2011 m. muzikinio leidinio „NME“ skaitytojų apklausoje „20 geriausių visų laikų indie muzikos himnų“ The Killers dainos užėmė pirmas dvi pozicijas: „Mr. Brightside“ laimėjo 2-ą, o „When You Were Young“ – 1-ą.
2012 m. leidinio „NME“ pradėtoje rubrikoje „Classic Song“ grupės daina „Mr. Brightside“ buvo įtraukta viena pirmųjų.  Tais pačiais metais „NME“ skaitytojai apklausoje „20 geriausių visų laikų koncertinių atlikėjų“ išrinko „The Killers“ į 3-ą vietą, o apklausoje „100 geriausių dainų per 60-ies metų NME gyvavimo laikotarpį“ dainą „Mr. Brightside“ jie išrinko į 2-ą vietą.
2013 muzikinės svetainės „Gigwise“ skaitytojai išrinko „Hot Fuss“ Geriausiu visų laikų debiutiniu albumu. Tų pačių metų pabaigoje jie išrinko „The Killers“ Geriausia 2013-ųjų metų koncertine grupe.